La Fundació Jaume Bofill assegura en el seu informe anual del 2016 que l'actitud i esforç dels mestres i professors ha pal·liat les conseqüències de la crisi econòmica, tant pel que fa a les retallades dels pressupostos públics, com l'afectació a la situació personal i laboral de les famílies i els nens. No obstant això, insta a aprofitar la recuperació econòmica per incrementar en uns 1.500 milions d'euros els pressupostos destinats a educació, per fer que Catalunya estigui a la mitjana espanyola en despesa sobre el PIB, centrant els esforços sobretot en l'equitat d'accés a l'educació pública i gratuïta, principalment dels infants més desafavorits.

Summary: La Fundació Bofill diu que l'esforç dels mestres ha pal·liat els efectes de la crisi


El president de Convergència Democràtica de Catalunya (CDC), Artur Mas, assegura que les arrels del partit estaran ben presents en la creació de la nova formació política. "Aquí no s'enterra res del que és bo", ha assenyalat Mas durant la seva intervenció en el Consell Nacional d'aquest diumenge. "Anem a fer renéixer un projecte perquè connecti àmpliament amb la gent de base d'aquest país", ha dit, esmentant la "igualtat d'oportunitats", la creació de "feina digne" i la "llibertat del país" com a prioritats en la tasca que s'ha de dur a terme a partir d'ara. En clau electoral, culpa la "imperícia" i la "manca de sentit d'Estat" de PP, PSOE, Podemos i  C's del fet que hi hagi novament eleccions. Uns comicis que Mas diu que "no s'havien de celebrar" i que "ens hem trobat". Tot i així,  ha encoratjat la militància a aprofitar "a fons" aquesta convocatòria i lligar-ho amb "aquestes noves maneres de fer" que duu a terme CDC. Mas ha fet referència a la celebració de l'anomenat 'superdissabte', on per primera vegada en els seus gairebé 42 anys d'història, Convergència ha escollit candidat en unes primàries i també s'ha decidit el futur del partit. Una acció que el líder convergent ha definit com "acte de radicalitat democràtica" i que s'allunya del "postureo" o les "operacions de maquillatge" que fan altres partits.

Summary: Mas afirma sobre el nou partit que "no s'enterra" sinó que se' vol "fer renéixer" perquè connecti amb la gent


El consell d'administració de TMB ha acordat apujar un 16% el sou al nou conseller delegat de l'empresa, Gerardo Lertxundi, nomenat a principis d'octubre en substitució d'Enric Cañas, segons ha avançat 'Tot Barcelona' i han confirmat a l'ACN fonts de l'empresa. TMB justificava el canvi "en el context de la renovació de la direcció de l'empresa iniciada el juliol passat". Així, Lertxundi cobrarà un sou brut de 130.000 euros anuals, enlloc dels 112.000 que tenia assignats Cañas per al 2019. A aquesta xifra, però, cal afegir-hi un variable per objectius amb un topall de 20.000 euros anuals que, en cas de fer-se efectiu, incrementaria la diferència fins al 34%. Cañas, en canvi, no tenia variables. Fonts de TMB han explicat, de tota manera, que històricament cap directiu de la firma ha arribat al topall màxim del variable. L'augment de sou es va aprovar en el Consell d'Administració que TMB va celebrar el 3 d'octubre passat. Fonts de l'empresa expliquen els membres del consell van considerar "ajustada" la nova retribució per al primer executiu d'un grup d'empreses que gestiona un pressupost superior als 800 milions d'euros, amb més de 8.200 empleats en plantilla.  Les mateixes fonts recorden que Lertxundi és un alt directiu, no un càrrec electe, i subratllen que aquests perfils s'han d'anar a buscar al mercat laboral on, per a càrrecs amb aquest tipus de responsabilitat en empreses equivalents, asseguren, es paguen sous més alts. A més, afegeixen que amb aquesta retribució màxima del primer directiu, el ventall salarial a TMB –és a dir, la relació entre el salari més baix i el més alt- se situa en una relació d'1 a 5 –Lertxundi cobra, com a màxim, cinc vegades més que el treballador que cobra menys-, quan la recomanació dels sindicats europeus és que no superi la relació 1 a 12.

Summary: TMB apuja un 16% el sou al nou conseller delegat de l'empresa


El sindicat CCOO ha reclamat aquest dimecres als governs català i espanyol i a la patronal Foment del Treball que no generin més incertesa econòmica amb les seves declaracions públiques i decisions. Segons el sindicat, actualment Catalunya no pateix inseguretat jurídica, sinó simplement incertesa, i espera que l'actuació d'agents socials, econòmics i polítics no empitjorin les expectatives econòmiques. Per això, demana "responsabilitat" a totes les parts per, a través del diàleg, no arribar a conseqüències econòmiques negatives per a tots els treballadors. En una roda de premsa, la portaveu del sindicat, Montse Ros, i el secretari sectorial de Sostenibilitat, Carlos del Barrio, han lamentat que a la pròpia incertesa política d'aquests moments, que genera certa incertesa econòmica, els governs català i espanyol, les grans empreses i la gran patronal no aportin una dosi de "responsabilitat" per calmar els ànims i no perjudicar encara més l'economia. "Amb les coses de menjar no s'hi juga", han dit tots dos. Així, han expressat "preocupació" i han admès que hi ha certa "alarma social" per la fugida de 700 empreses, principalment grans companyies de serveis, ja que això pot afectar també el sector industrial i el de les petites i mitjanes empreses subministradores d'empreses més grosses. De fet, han admès que no tenen constància d'acomiadaments, però sí d'aturades d'inversions, cosa que pot afectar el futur industrial del país. Per això, rebutgen que s'instrumentalitzi políticament la inestabilitat en la inversió, la producció i l'ocupació. En concret, critiquen que el Govern hagi actuat com una "estruç", amagant el cap i, segons ells, negant la importància de la fugida d'empreses. "No ha traslladat tota la informació necessària i transparent en temps i forma en aquesta situació excepcional, cosa que augmenta la incertesa i la confusió". També han considerat "incomprensible" que el govern espanyol hagi fet un decret per facilitar el canvi de seu de les empreses i que hagi fet "profecies autocomplibles" anunciant reduccions del creixement. Segons CCOO, hi ha incertesa jurídica pel procés, però no inseguretat jurídica, però admeten que es pot "contagiar" l'efecte "psicològic" de la marxa de la seu social de grans companyies. El sindicat també s'ha mostrat preocupat per l'èxit del Pacte Nacional per la Indústria, signat a l'estiu. Després de molts anys de negociacions, de moment s'està complint, però esperen que la incertesa no afecti la recuperació després de la crisi. Però amb qui ha estat més dur ha estat amb la gran patronal, Foment del Treball, a qui, juntament amb les grans empreses i sectors econòmics ha demanat "prudència, ponderació i responsabilitat social", i la contribució a un clima idoni per facilitar el diàleg polític. De fet, ha demanat que més enllà dels balanços econòmics a curt termini, les empreses tinguin compromís social amb els seus treballadors, els ciutadans de Catalunya i el seu poble. Justament, contra el president de Foment, Joaquim Gay de Montellà, Ros ha estat molt dura i li ha criticat unes declaracions d'aquest dimarts on deia que els independentistes busquen la "ruïna" i la "gana" a Catalunya per imposar les seves tesis. Segons Ros, dir això és una irresponsabilitat i buscar estendre la "por" entre la ciutadania per aconseguir els objectius polítics que volen els grans empresaris. "Els moviments radicals a Europa s’han fonamentat en la pobresa de la gent i en l’engany dels ciutadans", va dir l'empresari a Antena3. Després de reiterar el seu compromís amb el dret a l'autodeterminació del poble català, el sindicat diu que seguirà treballant en plataformes que busquin el diàleg i la defensa dels drets, però també el consens, perquè a causa de l'actual "correlació de forces", serà un conflicte que durarà un temps. Per això mateix, busquen una solució de consens que "interpel·li el compromís de la gran majoria de la societat", que garanteixi la cohesió social, la pluralitat i la diversitat com a valor fonamental de la convivència. Ros ha admès que les entitats de la Taula per la Democràcia o la comissió de mediació liderada per l'ICAB, on participa CCOO, parlen molt sovint però "costa" arribar a acords perquè les mateixes entitats tenen sensibilitats internes diferents. En tot cas, ha dit que CCOO de moment no es planteja una altra aturada de país com proposen alguns sindicats minoritaris.

Summary: CCOO demana als governs català i espanyol i a la patronal Foment que no generin més incertesa


"Cap giny que no siguin urnes per reforçar la idea que es pugui votar en un referèndum amb garanties" ACN Barcelona.-El Govern ha garantit que l'1 d'octubre hi haurà urnes als col·legis electorals malgrat que el procés d'homologació de les empreses hagi quedat desert. En la roda de premsa posterior al Consell Executiu, la consellera de la Presidència, Neus Munté, ha explicat que ara el Govern analitzarà les possibles vies legals per aconseguir un objectiu que es manté "intacte". Tot i no voler revelar quines possibilitats hi ha sobre la taula, ha garantit que no hi haurà "cap giny" que no siguin urnes. I la consellera ha posat l'accent en què es triarà la via que doni més garanties i que sigui més òptima. Munté també ha detallat que els dues empreses que estaven al procés d'homologació no han superat els requisits tècnics per "una qüestió de solvència econòmica".  Munté ha assegurat que és una eventualitat que pot succeir i que no té "res d'extraordinari" que en un procés d'homologació les empreses no compleixin amb els requisits tècnics que estableix la llei. Tot i qualificar-ho d'aquesta manera, no ha volgut revelar si el Govern ja tenia previst un pla B per si es donava aquesta circumstància i s'ha limitat a dir que les empreses que hi optaven, Plastic Express i la UTE formada per Espai World i Suministros Integrales Futbida, no han superat els requisits "formals i tècnics" per "una qüestió de solvència econòmica". Malgrat aquesta situació, Munté ha assegurat que l'objectiu del Govern d'obtenir les urnes es manté "intacte" i ha afegit que té el ple convenciment que els empara la legalitat per fer-ho. "Analitzarem la legislació i les vies legals que existeixen per completar aquest objectiu", s'ha limitat a dir tot i les reiterades preguntes dels periodistes sobre les possibilitats que hi ha ara sobre la taula. La fórmula que triarà el Govern serà, segons Munté, la que ofereixi més garanties i sigui més òptima per l'objectiu final de poder disposar d'urnes pròpies. I sense donar més detalls, ha assegurat que seran urnes sí o sí. Tot i no voler atribuir-ho directament com a causa, la consellera de la Presidència ha constatat que hi ha hagut amenaces de l'Estat. "Mantenim el missatge de més absoluta tranquil·litat i exigim al govern de l'Estat que deixi d'amenaçar les institucions i les empreses que compleixen amb les seves obligacions amb normalitat absoluta", ha afegit. Munté ha constatat que la querella de la Fiscalia contra la consellera de Governació, Administracions Públiques i Habitatge, Meritxell Borràs, era "preventiva" i no tenia base jurídica, com demostra, segons ha dit, el fet que el procés de compra de les urnes no continuï endavant. "El que hauria de fer la Fiscalia es retirar la querella, que no té cap sentit", ha conclòs. Compromís en facilitar que els catalans a l'exterior votin Preguntada per si el Govern pot garantir que els catalans residents a l'exterior podran votar el pròxim 1 d'octubre, Munté ha respost que l'executiu català té un "compromís molt clar i explícit de facilitar que els catalans puguin votar amb tota normalitat i garanties en tots els processos que esdevinguin, també en el referèndum". Sense concretar com es farà perquè puguin exercir el dret a vot, la consellera ha dit que el Govern hi està treballant.

Summary: El Govern garanteix que l'1-O hi haurà urnes i analitzarà les vies legals alternatives per obtenir-les


L'advocat de la defensa del veí de Llagostera (Gironès) detingut pels aldarulls en una manifestació durant la matinada del 19 d'octubre a Girona ha demanat la seva llibertat aquest dijous al matí en una vista a l'Audiència. L'advocat, Manel Mir, ha afirmat que la fiscalia mantenia la seva petició de presó preventiva "perquè s'al·legava el perill de fuga i la reiteració delictiva". Mir ha assegurat a la sala que això "era impossible" i per això confia en què l'Audiència "el deixarà en llibertat". Tot i així, la decisió judicial no es prendrà durant aquest dijous, ja que la secció quarta (encarregada del cas) ha començat "un judici llarg que els ocuparà tota la jornada hàbil" i confia en què "el resultat" es faci públic divendres al matí. Manel Mir ha recordat que al veí de Llagostera se l'investiga per "tirar una pedra contra un policia" durant la matinada del 19 d'octubre. Segons la fiscalia, els fets haurien passat a la Devesa, durant una manifestació en contra de la sentència del judici de l'1-O. Es tracta de la mobilització que es va fer durant la jornada de vaga. En aquest cas, un dels agents hauria quedat ferit "molt lleu", tal com ha matisat l'advocat de la defensa. Manel Mir confia en què l'Audiència de Girona deixarà en llibertat al jove llagosterenc, ja que la vista "ha anat molt bé". L'advocat ha afegit que en més d'una ocasió el magistrat ha demanat a fiscalia que es centrés en el cas del jove per al·legar mantenir la presó provisional. Si això es compleix, seria el segon detingut que sortiria en llibertat aquesta setmana. Aquest dimecres l'Audiència de Girona ja va deixar en llibertat un altre jove per una agressió a un agent de la policia durant la mateixa matinada del 19 d'octubre. Segons el seu advocat, Benet Salellas, aquesta decisió s'inclou dins de la "normalitat" i ho ha qualificat com una "pràctica habitual en els nostres tribunals", ja que "ningú va a la presó per un atemptat contra un agent de l'autoritat". De fet, Salellas creu que la presó provisional que va decretar la jutgessa de guàrdia s'emmarca dins d'un moment d'"histerisme judicial" i una "sobrerepressió de l'aparell judicial".

Summary: Demanen la llibertat per a un veí de Llagostera detingut durant els aldarulls en una manifestació a Girona


L’Ajuntament de Barcelona introduirà canvis a la ‘Súperilla’ del Poblenou, dos mesos després de la seva implementació. Després de celebrar una última reunió amb els veïns de la zona aquest dimecres al vespre, el govern ha anunciat que introduirà girs en doble sentit i permetrà el pas de l’autobús pel carrer Roc Boronat en sentit mar. Al mateix temps, eliminarà el trànsit al carrer Sancho d’Àvila, entre els carrers Llacuna i Roc Boronat. La tinent d’alcalde d’Ecologia, Urbanisme i Mobilitat, Janet Sanz ha insistit que el govern està “convençut” que la ‘súperilla’ és un model “molt positiu”, si bé ha reconegut que “s’ha de poder ajustar als territoris”. Amb la introducció d’aquestes tres modificacions, Janet Sanz ha assegurat que es continuaran preservant els principis amb què es va desplegar el projecte, com són “flexibilitzar els moviments de vehicles” i que es pugui “mantenir una configuració viària pacificada”. Sanz ha aplaudit que els canvis permeten mantenir aquests criteris i ha destacat que es possibilita l’objectiu final, que és “omplir de vida i activitat els carrers”. Al mateix temps, la responsable de Mobilitat ha valorat positivament que les modificacions en la circulació incloguin aportacions dels veïns, i ha apuntat que el proper pas serà definir conjuntament quina finalitat es dóna als espais que queden alliberats de trànsit. Finalment, Sanz ha recordat que la voluntat del govern és implementar noves ‘súperilles’ a altres districtes de Barcelona.

Summary: Barcelona modifica lleugerament la circulació dins la ‘Súperilla’


Els Mossos d'Esquadra han detingut el presumpte autor de l'agressió sexual a una jove de 21 anys que va tenir lloc el 28 de juny a Lloret de Mar (Selva), segons ha informat la policia catalana. El detingut és un home de 27 anys i nacionalitat marroquina. La detenció es va produir aquest dimarts a la tarda. El passat 29 de juny la  noia va denunciar davant la policia que quan tornava cap a casa després de sortir amb uns amics un home que no coneixia la va seguir mentre li feia insinuacions sexuals i finalment la va atacar per l'esquena i la va violar. Els Mossos van obrir una investigació per identificar l'home i ara han procedit a la seva detenció.

Summary: Detenen el presumpte autor d'una agressió sexual a una jove a Lloret de Mar el 28 de juny


La presidenta de CatECP al Parlament, Jéssica Albiach, ha defensat en el tercer aniversari de l'1-O que "segueixen empenyent, per la llibertat dels presos i les preses, i perquè Catalunya pugui decidir democràticament el futur". En una piulada al seu compte de Twitter, Albiach s'ha referit a l'1-O com "una de les mobilitzacions populars més grans que es recorden" i ha assenyalat que avui fa tres anys també de la "repressió i la violència" del govern del PP.

Summary: Albiach, sobre l'1-O: "Seguim empenyent per la llibertat dels presos i perquè Catalunya pugui decidir el futur"


És un estudi de l'IDIBELL i de la UB ACN Barcelona.-Un equip de recerca format per membres de l'Institut d'Investigació Biomèdica de Bellvitge (IDIBELL) i del Campus de Bellvitge de la Universitat de Barcelona (UB) ha demostrat la implicació de la glucosa en el creixement de les cèl·lules tumorals. Les cèl·lules canceroses són addictes a la glucosa i pateixen grans canvis metabòlics per tal de poder créixer. El treball, publicat a la revista 'iScience', desxifra la via a través de la qual la glucosa potencia el creixement cel·lular. Tots els processos estan regulats per la proteïna mTOR. Els resultats recentment publicats demostren que els enzims PFKFB3 i PFK1 són el nexe entre la disponibilitat de glucosa i l'activació d'mTOR. També evidencien la importància dels lisosomes com a plataformes de senyalització essencials per a la regulació de la reprogramació metabòlica.

Summary: Demostren la implicació de la glucosa en el creixement de les cèl·lules tumorals


Pere Aragonès ha vist Oriol Junqueras "políticament més en forma que mai" després de visitar-lo aquest dijous a la presó d'Estremera, segons ha publicat al seu compte de Twitter. El "secretari d'Economia de la Generalitat de Catalunya nomenat pel vicepresident", tal com es presenta al compte de la popular xarxa social, ha fet la visita al costat de l'excoordinador del Pacte Nacional pel Referèndum, Joan Ignasi Elena, i del secretari de Política Municipal d'ERC, Marc Sanglas. "Avui he visitat Oriol Junqueras a Estremera. Estava bé, animat i políticament més en forma que mai. M'ha demanat que agraeixi totes les mostres de suport d'aquests darrers dies. També he pogut veure Joaquim Forn, esperançat i animat. Som-hi!", ha escrit Aragonès. De la seva banda, Marc Sanglas també ha fet un comentari a Twitter sobre la visita. "Aquest matí amb els companys Pere Aragonès i Joan Ignasi Elena hem visitat l'Oriol Junqueras i hem conversat també amb en Joaquim Forn. Els hem traslladat l'escalf del país. Envien una abraçada a tothom que es preocupa per ells i agraeixen tot el que es fa pel seu alliberament".

Summary: Aragonès veu Junqueras "políticament més en forma que mai" després de visitar-lo a Estremera


Josep Maria Flotats torna al Teatre Lliure després de 38 anys amb 'Ser-ho o no', una adaptació de l'obra de l'autor dramàtic Jean-Claude Grumberg. Aquest espectacle polític, una reflexió sobre la identitat jueva i la tolerància, és el primer treball de l'escriptor francès que es representa a l'estat espanyol i es podrà veure del 28 d'octubre al 6 de desembre. El director i intèrpret de 'Ser-ho o no', Josep Maria Flotats, ha dit que l'obra no s'adscriu només a un teatre "intel·lectual i cerebral" sinó que, en el cas de Grumberg, "l'herència del teatre de l'absurd" porta una "càrrega humana" molt profunda que el "diferencia" i que porta a interrogar-se sobre la identitat de les persones. Amb la interpretació d'Arnau Puig i el propi Josep Maria Flotats, la comèdia 'Ser-ho o no, per acabar amb la qüestió jueva' relata les conversacions entre dos veïns que es troben sovint al replà de l'escala. Un d'ells descobrirà que l'altre és jueu gràcies a Internet, i a partir d'aquest moment cada retrobament servirà per acabar amb les idees preconcebudes sobre aquesta qüestió. Així, tot i ser de "mons intel·lectuals oposats i diferents", els dos personatges construeixen al llarg de l'obra una "mena d'amistat i tendresa", ha explicat Flotats.  Els diàlegs, traduïts pel professor Salvador Oliva, permeten reflexionar sobre la identitat humana gràcies a rèpliques "curtes" i "enginyoses" que poden arribar a tenir "dobles i triples sentits", ha remarcat el director. La escenografia senzilla i austera de Alejandro Andújar, que recrea l'entrada d'una casa, permet que les paraules dels personatges cobrin una major importància.    Escrita a l'any 2013, la història fa referència directa a temes d'actualitat com ara el conflicte d'Israel, però sempre des d'una perspectiva reconciliadora. L'espectacle parteix de l'obra homònima de Jean-Claude Grumberg, un autor que el director afirma conèixer des dels seus "començaments a París" i que l'ha ajudat a interpretar el "sentit de l'obra", pel que s'ha mostrat "feliç" de poder dur per primera vegada un dels seus treballs "aquí".  Retorn al Teatre Lliure Flotats torna al Teatre Lliure després de 38 anys, on l'actor va actuar per primera vegada a Catalunya, després d'haver estat actuant a París, a l'obra 'La vida del rei Eduard II d'Anglaterra'. El director del Teatre Lliure, Lluís Pasqual, ha remarcat que aquesta obra va ser un dels "primers espectacles del Lliure" i un dels "èxits més clamorosos". Dues activitats addicionals acompanyaran l'obra, una coproducció del Teatre Lliure i Taller 75 que s'emmarca dins del recorregut 'Políticament incorrecte'. La primera d'elles serà un col·loqui amb la companyia després de la funció del diumenge 8 de novembre i que es retransmetrà a través del web del teatre. Pekjr la seva banda, 'Quan la identitat individual es torna una lluita de trinxeres en contra dels prejudicis', és una xerrada sobre la identitat jueva que es realitzarà a l'Àgora Lliure de la Universitat Pompeu Fabra el dimarts 10 de novembre.


Pocs dies després que entressin en vigor les modificacions horàries a la línia ferroviària R16 que uneix Tortosa amb Barcelona per aconseguir ajustar els retards que acumulava el servei, els usuaris han comprovat que l'incompliment es manté. Molts dels viatgers expressen el seu descontentament a través dels seus comptes de twitter detallant que es mantenen els retards d'entre mitja hora i una hora en la majoria de trajectes, però també es resignen i no tramiten les queixes per reclamar la devolució dels imports dels bitllets que els hi pertocaria a partir dels setze minuts de retard. És el cas del Guillermo, usuari del tren que havia d'arribar aquest dimecres a l'estació de Tortosa a les 17.25 hores, amb els nous horaris, i que ho ha fet a les 17.42 hores. Que la megafonia de l'estació de Tortosa no hagi anunciat l'arribada del tren procedent de Barcelona les 17.42 hores de la tarda d'aquest dimecres, ni que minuts abans tampoc hagi avisat que el comboi arribava amb retard (l'horari oficial "provisional", des del 5 d'agost, indica que hauria d'haver entrat a l'andana a les 17.25 hores), és una mostra més de la normalitat amb què es viuen els retards crònics de la línia R16. Alguns dels usuaris que han baixat d'aquest tren reconeixien a l'ACN que és tan habitual que ja els tenen en compte a l'hora de planificar els seus viatges. Més que enfadats, estan resignats.  La situació no ha millorat en els darrers dies, des que divendres es van posar en marxa els nous horaris "provisionals", acceptats per la Generalitat, que allarguen, de mitjana, 8 minuts cada trajecte. 16 de les 19 freqüències de la línia s'han vist afectades pels canvis d'horari però els passatgers no han notat que els retards s'hagin reduït, com exigia el Govern i com s'havien compromès Adif i Renfe. La portaveu de la plataforma Trens Dignes, Montse Castellà, ha denunciat que, amb el canvi, el tren surt abans i arriba més tard però els usuaris estan a dalt del comboi el mateix temps que fins ara. "L'estadística dirà que el trens són més puntuals però nosaltres seguirem tenint un servei pèssim i no ens retornaran el preu del bitllet", ha avisat Castellà. De fet, Trens Dignes ja va advertir que amb el canvi només es beneficiava Renfe perquè, més temps de trajecte oficial per cada viatge, suposava menys possibilitats de sobrepassar els 16 minuts a partir dels quals ha de retornar el cost de bitllet si les causes del retard són responsabilitat seva. Però els usuaris confessen que, la majoria de vegades, ni es molesten en reclamar perquè sempre es troben amb traves i no solen recuperar els diners. "Sempre posen excuses. Et donen una feinada per reclamar i després no et tornen res", ha explicat des de Tortosa, la Inés, usuària habitual de l'R16. "El darrer dia van ser tres quarts d'hora de retard, vaig anar després que em retornessin els diners i em van dir que no era la seva responsabilitat. No em van tornar res. I sense cap tipus d'informació", ha explicat el Guillermo, un altre usuari de la línia. Com també ha apuntat el Guillermo, molts usuaris opten pel vehicle particular o el transport públic per carretera, que ha hagut d'incrementar les freqüències entre Tortosa i Tarragona i Barcelona aquest estiu. Des del gener s'ha registrat un augment del 46% els usuaris del bus, en bona part, degut al mal funcionament del servei ferroviari.

Summary: Les modificacions horàries a l'R16 tampoc es compleixen i es mantenen els retards


El Servei Meteorològic de Catalunya (SMC) ha emès un avís davant la possibilitat de tempestes fortes en les properes hores al litoral central i a la meitat est de Catalunya. Els xàfecs podran deixar més de 20 litres en 30 minuts –i anar acompanyats de calamarsa i intenses ratxes de vent- entre aquest diumenge al vespre i dilluns a la matinada. Les comarques del Baix Llobregat i el Garraf són les dues on la probabilitat d'aiguat és més alta, però també hi ha en perill la totalitat de les comarques de Girona, Berguedà, Osona, prelitoral de Barcelona i nord del Camp de Tarragona. La Direcció General de Protecció Civil (DGPC) recomana prudència en cas de pluges intenses, especialment al volant i a l'hora de creuar rius i torrents.

Summary: Alerta per tempestes fortes al litoral central i a la meitat est de Catalunya


Unió de Pagesos adverteix de la "greu" crisi que viu la ramaderia de llet catalana i exigeix a l'Administració mesures "contundents" per salvar el sector i, és que, segons el sindicat, des del 1992, a Catalunya han plegat el 88% de les granges lleteres. Per fer front a aquesta situació, Unió de Pagesos demana a la Comissió Nacional dels Mercats i la Competència (CNMC) que investigui si es podrien estar produint pràctiques anticompetitives, tenint en compte el baix valor dels preus de la llet a l'estat espanyol registrat el darrer any -tot i ser-ne deficitari-, en relació amb els preus que s'han observat a la resta de la UE, que ha registrat grans oscil·lacions de preu i contrasta amb l'escassa variabilitat a Catalunya i a la resta de l'Estat. A la vegada, l'organització agrària també reclama que s'aturi la implantació de grans granges lleteres, ja que "aquest nou model amenaça la subsistència de centenars d'explotacions". Segons l'Observatori del mercat de la llet de la Comissió Europea, en els darrers 12 mesos, el preu de la llet a l'estat espanyol s'ha mantingut poc variable, entre els 30,1 i els 31,94 euros els 100 quilos, tot i que puntualment ha arribat als 32,52 euros. En canvi, els preus mitjans a la Unió Europea durant el darrer any s'han situat entre els 33,34 i els 37,92 euros els 100 quilos. De la mateixa manera, els grans productors de llet de la UE han registrat preus molt més alts que els de l'estat espanyol, en arribar a màxims de 39,24 euros a Dinamarca, 40,52 a Alemanya, 36,60 a França, i 41,75 a Holanda, tot i que són excedentaris, mentre que la producció espanyola és deficitària respecte al seu consum.  Des d'Unió de Pagesos recorden que la CNMC va imposar el 2015 una sanció de 88 milions d'euros al Gremi d'indústries làcties de Catalunya, un seguit d'empreses del sector, i a l'Associació d'empreses làcties de Galícia, per pràctiques anticompetitives dutes a terme entre els anys 2000 i 2013. El 1997, com a resultat d'una altra resolució, es va multar amb 15 milions de pessetes la Federació Nacional d'Indústries Làcties i 48 empreses per les mateixes raons. UP reclama a l'Administració que investigui possibles pràctiques anticompetitives Unió de Pagesos exigeix a la CNMC que investigui "si la gran distribució ha pogut incórrer en col·lusió tàcita en competir pel baix preu de la llet, que sovint utilitza com a producte reclam", cosa que "perjudica la resta de la cadena fins el productor". La pràctica de tenir en compte el preu dels competidors, a l'hora de fixar el preu al consumidor, pot portar, sense necessitat que hi hagi acord explícit de preus, a una situació equivalent", segons UP.     Unió de Pagesos també adverteix que el sector es troba en una nova fase de destrucció del teixit productor a Catalunya i en responsabilitza, en gran part, a la implantació de grans granges lleteres amb el vistiplau de l'Administració. Segons el sindicat, "aquest nou model amenaça la subsistència de centenars d'explotacions punteres que produeixen una llet de màxima qualitat higiènico-sanitària reconeguda, l'activitat de les quals fa de motor econòmic a moltes comarques i puntal social al territori". Segons el sindicat, autoritzar aquest model productiu, en benefici de pocs inversors, "suposa malbaratar els esforços privats i públics que s'hi han destinat, així com atacar directament l'economia rural del país, i assumir uns majors riscos en aspectes mediambientals i de sanitat animal, entre altres". Per això, Unió de Pagesos demana a l'Administració que paralitzi l'avenç d'aquest model a Catalunya, tal com han fet altres governs com ara el francès i el basc. El 88% de les granges lleteres de Catalunya han plegat des del 1992 Aquest març les dades de l'Observatori del boví de llet i carn del Departament d'Agricultura han posat de manifest la caiguda del boví de llet a Catalunya, només en queden 499 granges, mentre que al 2001 n'hi havia 1.754, i el 1992, 4.329, fet que situa en el 88,1% les granges que han plegat en els últims 26 anys, i en el 71% les que ho han fet en els últims 17 anys.  Els resultats econòmics del sector lleter a Catalunya entre el 2006 i el 2016 mostren que el benefici empresarial, inclòs el cost d'oportunitat, "ha estat negatiu pràcticament en tot el període". Pel sindicat, aquests resultats "no tan sols no permeten als ramaders invertir per innovar, sinó que posen en risc la supervivència de les granges".  Una altra causa de l'abandonament de la producció es troba en el fet que les empreses deixen de recollir la llet als ramaders i aquests tenen dificultats per trobar altres compradors, segons UP.  Aquesta situació, que ja es dona de manera reiterada a Catalunya, la protagonitzen, darrerament, Lactalis i Corporació Alimentària Peñasanta, empreses de demostrada solvència, d'àmbit transnacional o bé amb seu a l'estat espanyol, segons lamenten des d'Unió de Pagesos. Tot i que algunes empreses argumenten que el motiu que les porta a deixar de recollir llet és la caiguda de consum de la llet líquida, el sindicat considera que "no expliquen, ni traslladen al productor, l'alt valor afegit de la resta de productes que obtenen a partir de la llet crua".

Summary: UP demana que s'investiguin presumptes pràctiques anticompetitives al mercat de la llet i posar fre a les 'macrogranges'


El Tribunal Superior de Justícia de Catalunya (TSJC) ha admès a tràmit una querella de la Fiscalia Superior de Catalunya contra l'alcalde d'Agramunt i diputat d'ERC al Parlament, Bernat Solé, per la seva presumpta participació en la promoció, organització i celebració del referèndum de l'1 d'Octubre a la població. El tribunal veu indicis suficients d'un delicte de desobediència. La fiscalia va presentar la querella el 12 de febrer, on va argumentar que Soler va dictar un decret donat suport a l'1-O i va participar activament en la celebració del mateix. També recorda que el Tribunal Constitucional (TC) va suspendre els decrets organitzatius del referèndum i que la decisió que va ser notificada específicament a tots els funcionaris públics, incloent els alcaldes. (S'actualitza la notícia afegint la valoració de l'alcalde d'Agramunt, Bernat Solé, a l'admissió a tràmit de la querella) Se'ls va advertir de la seva obligació d'impedir o paralitzar qualsevol iniciativa relacionada amb el referèndum, continua el tribunal, però la querella sosté que Solé "hauria tingut una participació activa en la promoció, organització i celebració del referèndum a Agramunt".  Segons el Ministeri Fiscal, aquesta participació es demostra a través de la publicació en la revista municipal de diversos articles on constaria que l'alcalde va promocionar el referèndum en un acte el 25 de setembre, i que també va intervenir el mateix 1 d'octubre decidint aturar la votació quan van arribar diversos vehicles policials i amagant les urnes i altra documentació en una casa particular. Això va passar diverses vegades el mateix dia fins que a les set de la tarda, l'alcalde hauria parlat amb els membres de les meses i hauria proposat acabar la votació una hora abans del previst. Bernat Solé: ''L'1 d'octubre va ser una mobilització més enllà dels propis ajuntaments'' L'alcalde d'Agramunt i diputat d'ERC al Parlament, Bernat Solé, ha valorat després de confirmar la notificació de l'admissió a tràmit de la querella, que es referma en què l'1 d'octubre va ser una ''mobilització més enllà dels propis ajuntaments'', en la qual va ser notòria la participació de la societat civil, i ha lamentat que es persegueixin les urnes així com que es judicialitzi la política.  Solé afegeix que ara correspondrà al propi TSJC valorar aquesta denúncia de Fiscalia, i recorda que en la majoria de casos ha estat arxivada. L'alcalde d'Agramunt assenyala que durant els propers dies estudiaran com procedir en la defensa d'aquesta denúncia.

Summary: ACTUALIZACIÓ:El TSJC admet a tràmit una querella de fiscalia contra l'alcalde d'Agramunt per l'1-O


El Comitè Federal del PSOE ha aprovat aquest diumenge per 139 vots a 96 l'abstenció del Grup Socialista a la investidura de Mariano Rajoy. Ho ha fet donant suport a una resolució –presentada per l'eurodiputada Elena Valenciano– que recull el criteri de la gestora del PSOE i de la presidenta andalusa, Susana Díaz, i que defensa que per "desbloquejar la situació institucional excepcional que viu el país, el Grup Parlamentari Socialista s'abstindrà a la segona votació del pròxim debat d'investidura". La decisió implica d'aquesta manera tot el grup parlamentari, malgrat que el PSC i diversos diputats han avançat que decidís el que decidís aquest Comitè Federal es mantenen en el 'no'. Precisament al llarg del Comitè Federal el primer secretari del PSC, Miquel Iceta, ha reiterat la seva aposta pel 'no' i ha reivindicat que els 7 diputats del PSC al Congrés puguin votar diferent del grup parlamentari.  La votació de la resolució –per crida i a mà alçada- ha estat el punt culminant d'un Comitè Federal en que els prop de 250 delegats socialistes han demanat 54 torns de paraula. LA resolució s'ha aprovat amb una diferència superior a la que va servir per forçar la marxa de Pedro Sánchez. Aleshores els crítics es van imposar per 25 vots, i ara són 43.  El text que s'ha aprovat apunta a la necessitat de desbloquejar la investidura i addueix de les conseqüències pernicioses que una repetició de les eleccions tindria sobre "l'interès d'Espanya i dels espanyols". A més, apunta, tindria "efectes molt negatius" per al PSOE perquè "apareixeríem davant la societat com els principals responsables d'un bloqueig que ningú desitja". Per aquests motius aposta per "mostrar un rebuig frontal a les polítiques del PP" en el primer debat i abstenir-se a la segona votació de la investidura de Rajoy.  Han defensat aquest criteri la presidenta andalusa, Susana Díaz, el president extremeny Guiillermo Fernández Vara, l'expresident de Castella-La Manxa José Maria Barreda, i l'exministre Ramon Jáuregui, entre altres. Durant la seva intervenció de 7 minuts, Díaz –que no ha citat en cap moment la paraula 'abstenció'- ha desgranat les raons per evitar terceres eleccions i ha demanat unitat del partit. "Només se surt guanyant si se surt unit", ha dit.  Malgrat que el text de la resolució no tanca definitivament la porta a que aquesta abstenció sigui 'tècnica', és a dir que la duguin a terme només 11 diputats, s'entén que afecta tot el grup parlamentari, fet que posarà en escac les relacions entre els socialistes espanyols i el PSC, que reuneix dimarts el seu Consell Nacional per ratificar el 'no' a la investidura de Mariano Rajoy. La gestora traslladarà el criteri sobre aquesta qüestió al Grup Socialista del Congrés al llarg de la setmana, previsiblement dimecres. L'abstenció s'enfrontava a una altra proposta de resolució -que ja no s'ha arribat a votar- presentada pel delegat del Partit Socialista basc que advertia que la dicotomia entre abstenció i pèrdua de vots "és falsa, perquè tard o d'hora aquest partit haurà d'enfrontar-se a unes noves eleccions i ho hem de fer fidels als nostres ideals". És el criteri que han defensat dins del Comitè els partidaris del 'no és no', entre altres la mà dreta de Pedro Sánchez, César Luena, que ha advertit que una abstenció portarà a unes eleccions en 18 mesos.  Altres veus que han defensat el 'no' han estat, entre altres, les de Miquel Iceta, Francina Armengol, i Idoia Mendia. També hi ha hagut silencis eloqüents dels presidents de territoris que defensen l'abstenció però que governen gràcies a l'aval de Podem. És el cas de Ximo Puig (País Valencià), Javier Lambán (Aragó), i Emiliano Garcia-Page (Castella-La Manxa). Està en aquesta situació el president de la gestora i d'Astúries, Javier Fernández, tot i que en aquest cas no ho ha fet per la seva responsabilitat com a encarregat de la gestora.    El PSC reivindica la seva autonomia Durant la seva intervenció, el primer secretari del PSC, Miquel Iceta, ha reivindicat que els socialistes catalans puguin votar diferent a la resta del grup parlamentari en la votació de la investidura de Mariano Rajoy. Iceta ha explicat que el PSC vol "seguir caminant" al costat del PSOE i, per això, ha insistit que els socialistes catalans no poden facilitar el govern a qui ha estat "un dels màxims responsables de l'absència de diàleg" entre Catalunya i l'Estat. L'abstenció, ha afegit, donaria arguments als independentistes per seguir-ho sent. A més, faria que molts catalans s'acabin de convèncer que el federalisme "no és viable" i que caiguin "resignats" a la idea que la independència és un fet "inevitable". Rumb a la investidura La decisió del PSOE posa rumb ja a la investidura de Mariano Rajoy. Aquest dilluns i dimarts el rei Felip VI es reuneix amb els portaveus dels partits i comunicarà a la presidenta del Congrés, Ana Pastor, que proposa a Mariano Rajoy per a la investidura. El ple podria començar dimecres o bé dijous, de manera que la investidura pot tenir lloc o bé dissabte 29 d'octubre o diumenge 30.

Summary: El Comitè Federal del PSOE aprova l'abstenció a la investidura de Mariano Rajoy


L'Espai Ter de Torroella de Montgrí (Baix Empordà) s'ha omplert aquest dissabte en la gran festa de la Plataforma SOS Costa Brava. Tot plegat per denunciar l'especulació urbanística que "pateix" el litoral gironí. Les 700 persones que s'han acostat a l'auditori han fet un viatge de prop de tres hores que ha arrencat de Lloret de Mar (Selva) per la C-32 i que ha acabat a Llançà (Alt Empordà). Entremig, s'han denunciat totes les obres que la plataforma considera que no són legals. La voluntat de l'entitat és recaptar fons per poder fer front als processos judicials que s'han obert. El productor de l'acte, Badreix Tarragó, explica que haver omplert ha estat "un èxit" i s'alegra que l'esdeveniment serveixi també com a altaveu per alertar de la realitat de la Costa Brava. Miquel Abras, Toti Soler i Joan Massotkleiner, Mazoni o Judit Neddermann són només alguns dels protagonistes de la festa que la Plataforma SOS Costa Brava ha preparat per recaptar fons, per afrontar els diferents judicis que té en marxa. Tot plegat per denunciar la "barbàrie de ciment" que "amenaça" el litoral gironí. L'acte ha arrencat amb la lectura d'un manifest per part de Jordi Boixaderas, acompanyat per la dansa d'una ballarina. Boixaderas ha interromput diverses vegades el discurs pels constants aplaudiments dels 700 assistents que han omplert l'auditori baix-empordanès. Tot seguit ha estat l'Escola de Música de Torroella la que ha interpretat tres temes. Tot plegat per donar pas a Eduard de Ribot, advocat de l'associació i activista. De Ribot ha reivindicat la "gran feina" de l'entitat i ha lamentat "les dificultats" que els posen des de les administracions, a qui demana que "vagin més enllà en la defensa del territori". Després han continuat les actuacions que seguien un patró de viatge, que enllaçava Lloret de Mar fins a Llançà. Activistes de l'entitat Aturem la C-32 han denunciat "l'aberració" que suposa allargar l'autopista fins a Lloret. "Si arriba allà, ja no s'aturarà", ha lamentat un activista. El viatge ha seguit per la Costa Brava central denunciant els conflictes oberts especialment a poblacions com Pals, Begur o Calella de Palafrugell (Baix Empordà). El viatge ha seguit amb actuacions de músics com Pau Riba i l'Orchestra Fireluche o la Principal de la Bisbal. Tot plegat, per arribar a la costa de l'Alt Empordà. Allà s'han recordat i denunciat els projectes urbanístics que es volen tirar endavant com els de Cadaqués, Llançà o Pau.  60.000 euros L'acte ha servit també per recaptar diners per poder fer front als processos judicials oberts per part de SOS Costa Brava. L'entitat calcula que necessitarà uns 60.000 euros per poder fer front a aquests contenciosos. El promotor de l'acte, Badreix Tarragó, assenyala que també volen que serveixi d'altaveu per poder conscienciar la ciutadania. "Volem que arribi al màxim nombre de persones, que sàpiguen què es vol fer a la Costa Brava", ha reblat. Per això, Tarragó considera que el cap de cartell de l'acte és SOS Costa Brava. "Hem aconseguit omplir l'Espai Ter de Torroella, això és una gran notícia. El gran protagonista és SOS Costa Brava", ha conclòs.

Summary: L'Espai Ter de Torroella de Montgrí s'omple per denunciar l'especulació urbanística de la mà de SOS Costa Brava


El Diari Oficial de la Generalitat (DOGC) ha publicat aquest dilluns la convocatòria d'unes subvencions per ajudar a ajuntaments, promotors o entitats que hagin comprat pisos per destinar-los al lloguer social. En concret, els ajuts es dirigeixen a les entitats que han exercit el seu dret de tanteig de retracte a través d'un préstec de l'Institut Català de Finances (ICF) gràcies a un conveni signat el 2018. En concret, es podrà rebre un ajut per cobrir la diferència entre el que costa retornar el préstec i el lloguer que poden pagar els inquilins, i que depèn de cada cas en funció dels ingressos. L'objectiu és afavorir la compra d'habitatges per destinar-los als col·lectius amb més risc d'exclusió. Fins ara, a Catalunya s'han comprat per dret de tanteig i retracte uns 4.000 habitatges: 1.116 els han comprat ajuntaments i entitats del tercer sector i la resta l'Agència de l'Habitatge de Catalunya.  El juny del 2018, l'Agència de l'Habitatge de Catalunya i l'ICF van signar un conveni perquè les entitats poguessin optar a préstecs en condicions favorables per comprar pisos i destinar-los al lloguer social. Poden demanar el préstec a partir de 25.000 euros i un màxim de 10 milions d'euros per titular, i 90.000 com a topall per habitatge. A canvi, l'ICF finança el 100% de l'import a pagar per la compra i les obres de rehabilitació a un interès fix del 3,25% a 25 anys. Hi ha, però, una bonificació del tipus d'interès del 2% per part de l'Agència de l'Habitatge, de manera que l'interès final és de l'1,25%. La línia permet a les entitats ser titulars dels immobles durant 75 anys. Després, entraran a formar part del parc públic de la Generalitat.

Summary: El Govern subvenciona part de la renda a Ajuntaments i entitats que han comprat habitatges per a lloguer social


El Departament de Territori i Sostenibilitat ha afirmat en un comunicat que accepta el contingut de la sentència del Tribunal Suprem que anul·la la privatització d'Aigües Ter Llobregat (ATLL). Tot i això subratlla que l'actuació de la Generalitat en l'adjudicació del contracte "no va induir a confusió" als licitadors. La comissió de seguiment creada per analitzar els escenaris derivats de la sentència, formada pel Departament de Territori i Sostenibilitat, el Departament d'Economia i Hisenda i l'Agència Catalana de l'Aigua (ACA), plantejarà ara com s'executa la decisió judicial. La comissió tindrà en compte la disposició addicional tercera de la Llei d'acompanyament dels pressupostos del 2017, que preveu que el Govern ha de presentar al Parlament la voluntat de recuperar la gestió directa del servei d'abastament d'aigua en alta així com el calendari d'actuacions i mesures per fer-ho possible. Mentrestant, des de Territori i Sostenibilitat se subratlla que la legislació habilita l'Administració per garantir la continuïtat del servei públic, i que l'operador actual té "l'obligació" de continuar-lo prestant amb els mateixos estàndards de qualitat i eficiència.   Finalment, el Departament recorda que el procés pel qual la Generalitat va privatitzar la gestió de la xarxa Ter-Llobregat, iniciat a principis del 2012, establia que la titularitat dels béns i del servei seria sempre i en tot moment de la Generalitat i que la gestió seria supervisada per l'ACA.

Summary: El Govern defensa que la seva actuació en la privatització d'ATLL "no va induir a confusió"


El Tribunal Suprem ha confirmat les penes que l'Audiència de Barcelona va imposar al gener de 2018 a un matrimoni que, durant una dècada, va blanquejar almenys 673.299 euros amb successius i nombrosos actes d'ocultació quantitats de diners obtingudes de la seva diversificada activitat criminal. El líder de la facció més radical dels Boixos Nois, els 'Casuals', R.M.L., va ser condemnat a quatre anys i mig de presó i al pagament d'una multa de 1,3 milions d'euros, i la seva dona, E.C.P., a 3 anys i 3 mesos de presó i multa d'un milió d'euros. La sentència recorreguda va ordenar el decomís dels béns i dels diners blanquejats. La Sala Penal ha aprofitat la sentència per destacar la importància de perseguir el delicte de blanqueig de capitals per evitar que es converteixi en una activitat rendible. I adverteix que aquest delicte, executat a gran escala, pot menyscabar el sistema econòmic i afectar el bon funcionament del mercat, així com dels mecanismes financers i borsaris.  Els fets provats en la sentència ara confirmada narren l'àmplia activitat delictiva de l'home, condemnat per multitud de delictes, entre ells tràfic de drogues, robatoris violents o extorsions, entre altres. Unes activitats delictives per les quals la parella va obtenir quantitats de diners que van ser introduïdes en el mercat econòmic amb successius i nombrosos actes d'ocultació. Així, la sentència detalla la constitució de societats, negocis deficitaris, compres d'immobles, de joies, de vehicles d'alta gamma, falsos premis de loteria, així com l'ingrés de 247.000 euros en comptes bancaris d'Andorra. La sentència recorreguda va considerar provat que els acusats van blanquejar 673.299 euros. La sala rebutja els recursos en considerar que els béns investigats procedien de l'àmplia activitat delictiva del condemnat i conclou que la prova en què s'ha basat l'Audiència "no és que sigui abundant, sinó aclaparadora, i ha estat perfectament analitzada per la sentència recorreguda, en un exercici de motivació, que és irreprotxable". La sentència destaca la importància de perseguir el delicte de blanqueig de capitals per tancar tots els circuits dels diners, a fi d'evitar l'aprofitament del delicte. És el mitjà, segons la sala, pel qual es pot tallar d'arrel l'activitat criminal a través del seguiment dels fons que es recapten il·lícitament a través de l'acció criminal. La llei pretén, amb la criminalització d'aquestes conductes, "que mai el delicte sigui una activitat rendible". El tribunal considera que el delicte de blanqueig és important "perquè els diners són el flux vital dels delinqüents i el medi pel qual poden ser confiscats, i en segon lloc, perquè taca les institucions financeres i corrou la confiança pública". Els magistrats argumenten que criminalitzar el blanqueig és molt útil perquè permet la captura del delinqüent, precisament en funció dels seus fluxos econòmics, aspecte aquest de gran transcendència, i on està "el punt feble" de les xarxes delictives. I és també molt important, afegeix la sala, perquè és molt útil per lluitar contra les organitzacions criminals. El tribunal afirma que el bé jurídic que dóna autonomia al delicte és l'ordre socioeconòmic, i dins d'aquest, els interessos concrets susceptibles de ser tutelats materialment pel sistema punitiu. Entre d'altres, el tribunal destaca "l'interès de l'estat en controlar el flux de capitals procedents d'activitats delictives executades a gran escala i que poden menyscabar el sistema econòmic, afectant també al bon funcionament del mercat i dels mecanismes financers i borsaris". La sentència explica que el blanqueig es vertebra en tres fases successives i enllaçades: la col·locació dels capitals en el mercat, la distracció per dissimular el seu origen delictiu i finalment la reintegració dels diners, ja blanquejat, que torna al seu titular. El tribunal inclou en la seva sentència tota la doctrina que ha anat perfilant el Suprem en els darrers anys sobre aquest delicte, que no requereix la descripció detallada de la prèvia activitat delictiva, encara que aquesta activitat criminal s'ha de concretar mínimament. Recorda també la dificultat de la instrucció judicial per desentranyar els mecanismes d'ocultació ideats per qui comet el blanqueig, per donar aparença de normalitat negocial i actuar així com a cobertura per camuflar els guanys derivats d'actuacions delictives.

Summary: El Suprem ratifica la presó i la multa d'1,3 MEUR al líder dels 'Casuals' per blanqueig de capitals


La ciutadania de Mataró ha respost massivament a la concentració de condemna contra la violació que una veïna de la ciutat va patir el passat 28 de desembre en un camí a tocar de l'estació de Sant Andreu de Llavaneres. Prop de mig miler de persones convocades per l'associació Teixit de Dones s'ha reunit davant l'Ajuntament per mostrar la seva solidaritat a la víctima i el rebuig a l'agressió. En aquest sentit, l'alcalde de la ciutat, David Bote, veu necessari un "canvi social" per poder eradicar la violència masclista i la construcció d'un món igualitari. Aquest dijous es compleixen dues setmanes dels fets i, ara per ara, encara no s'ha pogut detenir l'autor. Els Mossos d'Esquadra disposen d'un retrat robot del sospitós.

Summary: Mataró clama contra el violador de Llavaneres i demana un "canvi social" per eradicar la violència masclista


L'Associació d'Ajuda Mútua d'Immigrants a Catalunya AMIC-UGT està investigant l'existència de "màfies" organitzades que estarien movent il·legalment treballadors de països de l'Est per diferents campanyes agràries de temporada que es desenvolupen arreu de l'Estat, als quals s'estaria "explotant" amb unes pèssimes condicions laborals i amb salaris molt per sota dels que fixa el convenir del camp. A més del País Valencià i Andalusia, l'organització sindical n'ha detectat alguns casos a la campanya dels cítrics a les comarques de Tarragona i de les Terres de l'Ebre i ara també està indagant si també poden estar actuant per portar treballadors a la campanya de recollida de la fruita dolça a les comarques lleidatanes, davant els indicis de l'existència d'algun cas a la demarcació. L'AMIC-UGT reclama més actuacions de la Inspecció de Treball per tal de denunciar-ho i posar fi a l'actuació d'aquestes 'màfies'.    L'AMIC-UGT ha denunciat aquest dilluns l'existència de "màfies" organitzades que estarien movent treballadors de països de l'Est per diferents campanyes agràries de temporada per diferents punts de l'estat espanyol, com seria el cas de la dels cítrics a la demarcació de Tarragona on el sindicat hauria detectat algun cas "d'esclavisme il·legal". L'AMIC-UGT està indagant si també podrien estar actuant a la campanya de la fruita a les comarques lleidatanes, davant l'indici d'algun cas del qual ha tingut coneixement el sindicat i que ara està intentant contrastar, segons ha explicat el president de l'AMIC-UGT, David Papiol. Tot i això, el secretari general de la UGT de les Terres de Lleida, José Luís Aguilà, ha volgut posar en valor que la col·laboració entre els diferents administracions i sindicats ha permès el desenvolupament de les darreres campanyes de la fruita a Lleida "sense conflictivitat", amb més inspeccions en finques i en allotjaments per a treballadors agraris i sense el fenomen de l'arribada massiva de temporers, com succeïa anys enrere. Així mateix, Aguilà ha destacat l'atenció que s'està oferint a les persones que arriben a Lleida per participar en la campanya de la fruita.       D'altra banda, l'AMIC-UGT també està investigant la possible existència d'empreses que creen falses cooperatives que actuarien en l'àmbit agrari, amb falsos autònoms o amb treballadors que cobren menys del que estableix el conveni, de la mateixa manera que ja està succeint a Lleida i en altres demarcacions catalanes en el sector carni. En aquest sentit, el sindicat també reclama més actuacions de la Inspecció de Treball per tal de regularitzar la situació d'aquests treballadors.  L'AMIC-UGT atén 1.231 persones immigrades durant el 2016 a Lleida, la majoria interessades en obtenir la nacionalitat espanyola  L'AMIC-UGT va atendre va incrementar durant el 2016 el nombre d'usuaris que va atendre a les comarques de Lleida, arribant a les 1.231, segons es desprèn de la memòria del servei que s'ha presentat aquest dilluns a la capital del Segrià. En concret, va rebre 1.517 consultes i va atendre 1.830 consultes de persones immigrades, a les quals s'adreça aquest servei de l'organització sindical. El perfil dels usuaris és d'una persona d'entre 25 i 39 anys, sobretot homes (un 61% del total) amb més de deu anys de residència a l'Estat. Tot i això, cal destacar també l'increment de les atencions a persones de 40 a 64 anys, així com les facilitades a persones nouvingudes amb menys d'un any de residència a Catalunya o a l'estat espanyol, segons ha explicat Rosa Guixés, tècnica de l'AMIC-UGT a Lleida.    La majoria dels usuaris atesos a la demarcació de Lleida són treballadors del sector agrari originaris del Marroc (30,6% del total), del Senegal (13,5%) i de l'estat espanyol, en aquest darrer cas, persones que han obtingut la nacionalitat en els últims anys o bé que disposen de doble nacionalitat.  El tràmit per obtenir la nacionalitat degut a la reforma dels mecanismes per accedir a la ciutadania espanyola per residència, encapçala les consultes rebudes per aquest servei a Lleida. També destaca l'augment de la població en 'irregularitat sobrevinguda' que acudeix a l'AMIC-UGT, és a dir, persones que han patit la pèrdua de la seva regularitat administrativa després d'anys en situació de residencia legal a Lleida per no reunir els requisits econòmics i socials en quedar-se sense feina per tal de poder renovar la seva autorització.  L'AMIC-UGT compta amb quatre oficines d'atenció a les comarques lleidatanes, en concret a Lleida, Tàrrega, les Borges Blanques i Sort.

Summary: AMIC-UGT investiga si "màfies" que mouen treballadors agraris poden estar actuant a la campanya de la fruita a Lleida


La robot humanoide de Hanson Robotics, Sophia, una de les més avançades del món, ha visitat Barcelona per primer cop aquest divendres a la cinquena conferència de Recursos Humans organitzada per Advantage Consultors. És la primera visita de la robot a l'estat espanyol en la qual ha simulat la seva primera entrevista de feina com seleccionadora de candidats. "[La Sophia] és la intel·ligència artificial que utilitzarem d'aquí molt pocs anys a les nostres llars i oficines", ha dit en una atenció als mitjans la consellera delegada d'Advantage Consultors, Sylvia Taudien. Segons l'organitzadora de la conferència que ha portat la robot humanoide a la capital catalana, d'aquí cinc a deu anys els llocs de treball "més repetitius estaran substituïts" per llocs d'intel·ligència artificial. "Crec que els robots i els humans poden treballar junts de manera complementària. [Els robots] podem centrar-nos en tasques més analítiques i tedioses que els humans prefereixen evitar permetent-los centrar-se en les més creatives i cognitives", ha explicat la robot humanoide davant del públic de la conferència. Taudien ha assegurat que creacions com la Sophia, encara en fase de prova, substituiran molts llocs de treball ja que podran fer de seleccionadors de personal, atenció telefònica o fins i tot de cambrers. "Llocs de treball que requereixen repetició i tracte amable perquè els robots mai es cansen de treballar", ha argumentat Taudien.  La robot Sophia té faccions facials semblants a les d'un ésser humà. "El tacte de la pell també", ha afegit Taudien, que ha opinat que és "impressionant". Com a seleccionadora de personal, la robot humanoide pot detectar "si el candidat menteix" a través del reconeixement facial amb càmeres que porta incorporades als ulls. També pot avaluar si el candidat encaixa amb el perfil que demana l'empresa. Segons ha explicat la pròpia robot, un avantatge de no tenir "emocions humanes" és que "els robots no jutgen".  Tot i això, la robot humanoide sí té expressions facials que imiten les dels humans. El públic i els periodistes han pogut fer-li preguntes. "Contesta preguntes preparades i espontànies", ha explicat Taudien, que ha estat l'encarregada de conversar amb ella damunt d'un escenari. Entre les respostes de la robot, Sophia ha assegurat que li agrada Barcelona i li encanten les tapes així com ha explicat que el seu objectiu és millorar l'àmbit de la robòtica.  La robot Sophia s'ha acomiadat amb un "gràcies", en castellà, tot i que ha mantingut totes les converses en anglès, idioma en el qual està programada. La creació de Hanson Robotics, empresa estatunidenca amb base a Hong Kong, té dos anys de vida, i ella mateixa ha insistit que el seu futur depèn de la voluntat d'aquells que la programen.

Summary: La robot humanoide Sophia visita Espanya per primer cop: "És la intel·ligència artificial que utilitzarem en pocs anys"


Dos menors i un adult van resultar intoxicats lleus per un incendi a la cuina del seu domicili a Lloret de Mar aquest dissabte a la nit, segons han informat els Bombers. El foc va afectar la cuina del pis, un segon, en un edifici de 10 plantes. Tot i això, els tres intoxicats van ser atesos al mateix lloc dels fets i no va caldre hospitalització. Els Bombers van rebre l'avís a les 23.56 hores, i van poder acabar amb les flames, que no van malmetre la resta del pis ni l'edifici.

Summary: Dos menors i un adult intoxicats pel foc d'una cuina a Lloret de Mar


Carles Puigdemont ha alertat aquest dissabte que l'estat espanyol està "disposat a tot" per aturar el referèndum del proper 1 d'octubre i ha assegurat que emprendrà "represàlies" sobre el conjunt dels catalans. "L'estat no farà distincions sobre els votants del 'sí' o els del 'no'", ha advertit, assenyalant que aquest és un "temor" que s'ha estès entre la ciutadania. Durant la cloenda del Consell Nacional extraordinari que el PDeCAT ha celebrat pel seu primer aniversari, Puigdemont ha defensat la "fortalesa" del partit, com minuts abans ho havia fet Marta Pascal. La coordinadora general de la formació ha subratllat que tots els membres del Partit Demòcrata estan "100% compromesos amb el procés" i ha posat com a exemple l'exconseller Jordi Baiget, destituït aquesta mateixa setmana. Carles Puigdemont ha carregat contra l'actitud del govern de Mariano Rajoy, assegurant que actua amb "mentides i manipulacions" per aturar la consulta vinculant de l'1 d'octubre, i ha alertat que l'estat espanyol preveu "represàlies" contra tots els catalans, sigui quin sigui el seu posicionament vers la independència. "Cada cop hi ha més gent que, fins i tot creient que Catalunya no ha de ser independent, té temor a les represàlies", ha afegit. Espoli fiscal, "l'abandonament" de les infraestructures i la "hostilitat" vers la llengua i la cultura en són alguns exemples, a parer de Puigdemont Durant el discurs de cloenda del Consell Nacional del PDeCAT, el president de la Generalitat ha defensat la necessitat de poder votar, posant en valor les polítiques desplegades des de la Generalitat, enfront de l'actitud del govern espanyol. "Els catalans hauran de triar entre un país que obre les fosses on estan enterrats milers de combatents anònims sense identificar o un país que continua subvencionant el Valle de los Caídos, on esta enterrat el dictador", ha etzibat Puigdemont, reblant que Catalunya és "un país que se la juga per poder votar". Crítiques a l'"ambigüitat" dels comuns Aclamat amb aplaudiments dels consellers nacionals, el president català ha demanat als membres del PDeCAT que actuïn amb "convicció" per defensar la importància del referèndum, i ha criticat la "ambigüitat" de Catalunya en Comú. "Hi ha gent que es vesteix físicament d'antisistema però que, quan li demanes que estigui al costat dels que volem posar les urnes, per sistema es situen al costat de Felipe González, José Maria Aznar i José Luis Rodríguez Zapatero". Per la seva part, la coordinadora general Marta Pascal també ha interpel•lat directament els comuns i s'ha adreçat a Pablo Iglesias: "A Quina banda està? A la del PP, que no deixa posar les urnes, o a la dels demòcrates?". En la mateixa línia, Pascal ha criticat que Ada Colau "doni lliçons cada dia" i també li ha demanat un posicionament explícit "cap a la banda del PP o a la banda dels que tenen coratge per posar les urnes". "Fortalesa" després de la sortida de Baiget El Consell Nacional del primer aniversari del PDeCAT ha arribat just al final d'una setmana on el president Puigdemont ha destituït el conseller Jordi Baiget per les seves declaracions en una entrevista al 'Punt Avui', on posava en dubte que la consulta de l'1 d'octubre s'arribés a celebrar de forma vinculant. Baiget no ha assistit aquest dissabte a la trobada del Partit Demòcrata, però Marta Pascal hi ha fet una referència explícita. "Després d'una setmana com que la hem passat", ha apuntat, "vull recordar que aquest partit està 100% compromès amb el procés polític que viu Catalunya i amb el lideratge de Puigdemont". "Hi som més que mai, president", ha afegit, mentre ha recordat tots els alts càrrecs que s'han vist immersos en processos judicials per la seva defensa del procés sobiranista. Ha senyalat, entre altres, a Meritxell Borràs, Irene Rigau, Francesc Homs i Artur Mas, concloent que el PDeCAT "també és el partit de Jordi Baiget i del president Puigdemont".  Pascal ha subratllat que la formació és "més forta que mai", mentre Carles Puigdemont ha fet una crida a preservar aquesta unitat. "La fortalesa interna del primer aniversari ha de ser garantia per celebrar el referèndum, malgrat les amenaces i obstacles que l'estat espanyol ens té preparats", ha destacat, alhora que ha demanat als consellers nacionals que assumeixin "serenament" les responsabilitats que se'n derivin. Adéu a la seu del carrer Provença D'altra banda, durant el Consell Nacional extraordinari celebrat aquest dissabte al matí a Barcelona, el PDeCAT  ha acordat abandonar la seu del carrer Provença de Barcelona, on ara ocupa les instal•lacions de l'antiga Convergència Democràtica. Precisament, serà CDC qui decidirà el futur d'aquest indret, que previsiblement posarà a la venda. Queda pendent de concretar, però, el lloc on s'instal•larà el Partit Demòcrata. També durant la sessió d'aquest dissabte, el PDeCAT ha escollit els 10 membres del Consell Nacional que s'incorporaran al Comitè Nacional –òrgan equivalent a la direcció ampliada del partit, que es reuneix de forma mensual-, i ha aprovat de forma inicial el codi ètic del partit. Per últim, amb les eleccions municipals en l'horitzó més imminent, la formació ha establert les línies marc amb les qual s'escolliran els seus caps de llista. La previsió és que la normativa d'eleccions primàries per a les eleccions municipals sigui d'aplicació també per a la resta de comicis.

Summary: Puigdemont alerta que l'ofensiva de l'Estat per frenar l'1-O comportarà "represàlies" contra tots els catalans


El Banc Central Europeu (BCE) deixa intactes els tipus d'interès, de facilitat de crèdit i de dipòsit en el 0,00%, el 0,25% i el -0,50%. En la primera reunió del 2020, el consell de govern de l'organisme manté així els tipus d'interès en el seu mínim històric, després d'anunciar l'inici d'una revisió estratègica de la política monetària, cosa que no es fa des del 2003. L'organisme presidit per Christine Lagarde, que des que va arribar al càrrec ha mantingut la política monetària del seu predecessor, Mario Draghi, també manté la política de compra d'actius a un ritme mensual de 20.000 milions d'euros.

Summary: El BCE manté els tipus d'interès en el mínim històric a l'espera de concretar la nova estratègia


El líder de Barcelona pel Canvi, Manuel Valls, ha assegurat aquest dijous que si veu necessari presentar-se a les properes eleccions catalanes, ho farà. L'exprimer ministre francès creu que algú ha de portar la veu del constitucionalisme, l'europeisme, l'antipopulisme i l'antinacionalisme, però no veu gaire gent per fer-ho. "Potser ho haurem de fer, si ho haig de fer, ho faré", ha dit, tot i admetre que encara no ho té clar, que és difícil i que caldrà veure l'evolució dels pactes per la governabilitat de l'estat. En tot cas, creu que cal fer-ho des d'una plataforma independent, fora del marc polític tradicional, després de la mala experiència viscuda en l'associació amb Cs a les municipals.

Summary: Manuel Valls: "Si m'he de presentar a les eleccions al Parlament, ho faré"


El president del grup municipal del PPC a l'Ajuntament de Barcelona, Alberto Fernández Díaz, ha criticat que l'alcaldessa, Ada Colau, hagi hagut de convocar una qüestió de confiança per no haver pogut aprovar els pressupostos de manera ordinària. Per al popular, la culpa d'aquesta situació és "del full de ruta polític autoritari" de Colau. Segons Fernández Díaz quan el TC va impedir que la comissió de govern pogués aprovar els comptes, les seves intencions "es van trencar", i ara no ha tingut més remei que avocar-se a la qüestió de confiança. "Pensava que podia governar la ciutat sense diàleg ni acord amb l'oposició. Tenia la minoria més absoluta de la història democràtica de Barcelona, i mai s'havia intentat fer tot de manera tan autoritària", ha considerat el popular.  Per al líder del PPC de Barcelona, Colau "es va presentar com l'abanderada del diàleg i la participació, però és l'alcaldessa dels tics autoritaris i vol governar la ciutat per decret". "No té majoria però és incapaç de dialogar", ha insistit, tot afegint que el tràmit que ara preveu l'alcaldessa farà, a més, que Barcelona "torni a prorrogar els pressupostos per unes setmanes, un any més".  El líder municipal del PPC ha fet aquestes declaracions després que l'alcaldessa de Barcelona hagi signat aquest dimecres el decret d'alcaldia que obre el termini d'exposició pública i d'al·legacions als pressupostos per tal de votar-los en el ple del 23 de desembre. Ada Colau ha activat així el mecanisme de la qüestió de confiança però ha fet una última crida a l'oposició per arribar a un acord polític i evitar-la. En aquest sentit, s'ha mostrat disposada a atendre les al·legacions que es presentin durant la tramitació, però també ha advertit que no li fa "cap por" haver de recórrer a la qüestió de confiança, i així ho farà si no hi ha pacte in extremis.

Summary: El PPC culpa "l'autoritarisme de Colau" de la impossibilitat d'aprovar el pressupost de Barcelona


La Perla 29 i el Teatre Romea presenten com a darrer espectacle de la temporada 'Els cors purs', una adaptació del conte 'Mary de Cork', inclòs en el llibre 'Les coeurs purs' de l'autor rus Joseph Kessel. Dirigit per Oriol Broggi i protagonitzat per Borja Espinosa, Miranda Gas i Jacob Torres, aquest drama "de gran bellesa", com l'ha definit el director, parteix del conflicte irlandès per centrar-se na la història d'una parella, Beckett i Mary, que queda enfrontada pels dos bàndols. Amb l'espectacle, que es podrà veure del 8 de maig al 19 de juny, la companyia explora nous llenguatges escènics per oferir un punt de vista "poètic" basat en la verticalitat. Després de portar a l'escenari del Romea 'Incendis' (2012) i 'L'orfe del clan dels Zhao' (2104) La Perla 29 s'uneix amb el teatre per coproduir l'espectacle que tancarà la temporada, el darrer amb Borja Sitjà a la direcció.  L'obra busca oferir un llenguatge nou "que els obligués a créixer" i a trencar amb les línies dels dos anteriors i la companyia dirigida per Oriol Broggi ho troba a través de la maquinaria, aportant verticalitat als personatges, que volaran acompanyats d'una banda sonora amb música tradicional irlandesa. L'únic d'ells que tocarà de peus a terra serà el fill de la parella, que malgrat que intenten mantenir-lo allunyat del conflicte, ho viu tot en primera persona. 'Els cors purs', aquells que per Broggi "són difícils de tenir" perquè en casos de guerra ho posen difícil, és un relat curt que parla de la vida i la mort, transmetent les emocions més primàries a partir del conflicte a la Irlanda del segle XX, just després de la independència que obligava els ciutadans a viure en una llibertat en condicions, dividits entre els partidaris de Varela i els de Collins.  Després de mesos de viure enfrontats, Beckett i Mary es trobaran clandestinament en un fosc pub d'una ciutat, s'estimaran, s'amagaran els secrets més profunds i hauran de triar entre l'amor i uns ideals pels quals "no són capaços de cedir".  El personatge femení, interpretat per Miranda Gas, que malgrat la saga familiar de la qual prové encara no havia debutat al Romea, defineix la Mary com una dona de conviccions fortes, molt religiosa, i tant "enverinada" com "confosa".

Summary: El Teatre Romea i La Perla 29 porten a escena 'Els cors purs', una història d'amor enmig de la guerra civil irlandesa


El Museu Picasso de Barcelona exhibeix des d'aquest dijous i fins al 4 de setembre l'exposició 'Els 156 gravats', un conjunt d'obres realitzades per l'artista malagueny entre el 24 d'octubre del 1968 i el 25 de març del 1972. La mostra forma part de la col·lecció d'aquest centre gràcies a una donació que van fer els hereus de Pablo Ruiz Picasso el 1980 a través de la Galerie Louise Leiris de París, on es va exposar per primera vegada el 1973, quan l'artista encara era viu. Segons un comunicat del Museu Picasso, l'exposició "representa el darrer Picasso gravador, que experimenta les tècniques lliurement i amb una força vital desbordant". El tiratge consta de cinquanta estampes numerades de l'1 al 50, quinze proves d'artista numerades amb xifres romanes i tres proves d'impressor identificades amb les lletres A, B i C. Les obres de la mostra 'Els 156 gravats" van ser fetes a la casa de Picasso de Notre-Dame-de-VIe, al municipi francès de Mougins, durant l'última etapa de la seva vida, quan va retornar al gravat calcogràfic o gravat en metall. En aquest període va treballar amb els germans impressors Piero i Aldo Crommelynck. En aquestes obres Picasso experimenta les tècniques amb plena llibertat i, segons el Museu Picasso, "aconsegueix tonalitats particulars mitjançant, entre d'altres, l'aiguatinta que després precisa amb punta seca, el brunyidor, l'aiguafort o la tècnica de la mossegada, que actua com a element unificador del conjunt". Picasso "mostra una seguretat i una virtuositat de traç poc habituals" i recapitula "molts dels seus temes de sempre, com la del pintor i la model", de fet, "el nu femení n'és el gran protagonista". "El conjunt és tot un món eròtic en què el voyeurisme és a flor de pell", ha destacat en un comunicat el centre de Barcelona dedicat a l'artista malagueny. Als gravats d'aquesta mostra també hi ha referències artístiques a Goya, Manet, Rafael, Rembrandt, Velázquez...i, sobretot, Degas, que apareix en 38 escenes. De fet, segons el Museu Picasso, les 156 peces són un una "tragicomèdia final, rica i complexa en què l'artista reflexiona sobre l'amor, la vida i l'art".

Summary: El Museu Picasso exposa la mostra 'Els 156 gravats'


Ciutadans nega que existeixi un distanciament del partit d’Emmanuel Macron i els liberals europeus (ALDE) arran del pacte amb Vox a Andalusia, possible gràcies a la formació taronja. “Nosaltres a Andalusia no hem pactat en cap moment amb l’extrema dreta i aquests pactes no els contemplem”, ha afirmat Luis Garicano, cap de llista de Cs a les eleccions europees, coincidint amb la reunió d’ALDE a Brussel·les. Segons Garicano, En Marche estarà present a la reunió i la relació és “completament fluïda”. “El partit de Macron hi serà i comptem amb ells per totes les decisions futures”, ha indicat el també vicepresident del partit liberal europeu.  En aquest sentit, ha explicat que el delegat general d’En Marche i la ministra d’Afers Europeus francesa, Nathalie Loiseau, també seran a la reunió dels liberals europeus prèvia a la cimera de caps d’estat i de govern. “Estem en contacte amb ells i estem satisfets amb la relació, hi ha coses que els hem explicat”, ha insistit Garicano negant “cap distància”. Amb tot, Loiseau va alertar al gener dels riscos d’arribar a pactes amb Vox. Preguntada llavors per les negociacions a Andalusia, Loiseau va dir que per En Marche “no hi pot haver cap compromís amb un partit d'extrema dreta que defensa valors totalment contraris" als seus.  Coalicions Preguntat pels darrers sondejos del Parlament Europeu-que indiquen que el PP europeu i els socialistes perdrien el control de la cambra- Garicano ha indicat que condicionaran qualsevol pacte amb ALDE “al programa”. “Exigirem que la coalició que hagi de governar Europa posi per davant les idees de regenerar europa”, ha dit, remarcant que les enquestes mostren que una coalició haurà d’incloure ALDE.

Summary: Ciutadans nega el distanciament del partit de Macron amb els liberals europeus arran del pacte andalús


La banca catalana es recupera de les caigudes de la primera quinzena i tanca l'octubre pràcticament estable ACN Barcelona.-L'IBEX 35 ha tancat aquest dimarts el mes d'octubre en els 10.542 punts, el que representa un repunt de l'1,55% en relació amb el tancament del 29 de setembre (10.381 punts), especialment gràcies a la remuntada borsària dels darrers dies. La convulsió política derivada de l'enfrontament entre els governs català i espanyol arran de la celebració del referèndum de l'1-O ha marcat l'evolució del selectiu espanyol aquest octubre. L'índex borsari va començar el mes amb una caiguda de l'1,21% durant la sessió del 2 d'octubre, l'endemà de la votació de l'1-O. L'IBEX 35 es va mantenir pràcticament estable durant el dia 3, coincidint amb l'aturada general a Catalunya, però va caure un 2,85% el 4 d'octubre, coincidint també amb el dia després del pronunciament del rei Felip VI sobre el referèndum. Aquesta caiguda de gairebé un 3% del dia 4 d'octubre va representar la pitjor davallada de l'IBEX 35 durant tot el 2017. El dia 5, l'índex borsari va rebotar més d'un 2,5%. A partir d'aquí i fins als darrers dies d'octubre, el selectiu ha mantingut una estabilitat relativa durant la resta del mes, oscil·lant entre uns valors per sobre dels 10.100 i per sota dels 10.400 punts. Els esdeveniments polítics succeïts durant la resta d'octubre, excloent els darrers dies del mes, no han tingut un reflex especialment marcat sobre la borsa. Per exemple, el dia 10 d'octubre al vespre el president de la Generalitat, Carles Puigdemont, va demanar al Parlament "suspendre els efectes de la declaració independència per a emprendre diàleg en properes setmanes". L'endemà, l'IBEX 35 va alçar-se un 1,34%. Aquesta tendència a la baixa durant els primers dies de mes (l'IBEX 35 va caure més d'un 4% entre el 29 de setembre i el 4 d'octubre) i la posterior estabilització durant la quinzena central s'ha revertit durant els darrers dies. Així, la borsa espanyola ha començat a repuntar a partir de divendres 27 d'octubre, quan el Parlament va aprovar una declaració d'independència, alhora que el govern espanyol començava a aplicar l'article 155 de la Constitució i convocava les eleccions catalanes pel 21 de desembre. En aquest sentit, l'IBEX 35 va tancar dilluns 30 d'octubre en els 10.446 punts, el que representa un creixement del 2,44% en relació a la sessió del divendres anterior. Igualment, l'índex borsari ha repuntat un 0,92% aquest mateix dimarts 31 d'octubre, deixant l'IBEX 35 en els citats 10.542 punts. Anàlisi per empreses Les accions de les empreses catalanes que cotitzen a l'IBEX han viscut també els alts i baixos de la borsa espanyola durant aquest octubre, especialment les del sector bancari, i totes han traslladat la seva seu fora de Catalunya aquest darrer mes, a excepció de Grífols. Així, els títols de CaixaBank van passar dels 4,05 euros el dia 2 d'octubre als 3,83 euros el dia 23 per acabar el mes en 4,02 euros. Igualment, les accions del Banc Sabadell van caure dels 1,69 euros el dia 2 als 1,59 euros el dia 27, per finalitzar el mes en els 1,72 euros. Altres valors com Abertis han patit menys aquesta volatilitat i han acabat amb alces, ja que van començar el mes (2/10) en 17,05 euros i l'acabaran en 18,57, després d'assolir un màxim de 19,06 el dia 20. Es tracta del mateix cas que Cellnex, que va iniciar l'octubre en 19,28 euros i acabarà en un màxim de 21,36 euros o Grífols, que va començar el mes en 24,63 euros i ha registrat un màxim aquest dimarts 31 en 26,87 euros. Per últim, Gas Natural ha registrat un comportament més estable entre l'1-O i aquest tancament de mes. La gasista va començar l'octubre (2/10) amb les accions en els 18,55 euros, va assolir un mínim de 17,99 euros el dia 4 i acabarà el mes en 18,04 euros. D'altra banda, Colonial va iniciar el mes en 8,3 euros per caure fins els 7,5 euros el dia 25 i anar remuntant fins acabar l'octubre en els 8,15 euros.

Summary: Les alces dels darrers dies permeten l'IBEX 35 tancar el mes amb un increment de l'1,55% des de l'1-O


La candidata a primera secretaria del PSOE Susana Díaz ha assegurat que si és escollida en el càrrec serà “molt activa” en la cerca d’una “solució” al conflicte entre Catalunya i l’Estat espanyol. En declaracions als mitjans abans de reunir-se amb membres de la seva campanya a Catalunya i posteriorment amb el primer secretari del PSC, Miquel Iceta; Díaz ha dit que actuaran davant d’aquells que o bé “no tenen intenció de moure’s” o aquells altres que segueixen un camí “que porta al precipici”. La socialista ha dit que el marc on s’ha de resoldre el conflicte és en una comissió d’estudi al Congrés dels Diputats sobre el debat territorial. Díaz ha assegurat venir amb “il·lusió” a Catalunya i ha dit que el vot que l’interessa és el de l’”esperança” i no el de la “rancúnia”.  Díaz ha visitat aquest dijous Barcelona per preparar la seva campanya de cara a les primàries del 21 de maig a Catalunya. La socialista ha tingut una trobada amb membres de la UGT, entre ells el seu líder Matias Carnero; i posteriorment s’ha dirigit a la seu del PSC, on tenia prevista una reunió amb activistes de la seva campanya –amb força de la federació del Baix Llobregat- i posteriorment una reunió amb el líder dels socialistes catalans.  Sobre el procés català, Díaz ha assegurat que tant el PSOE que ella pugui liderar com el PSC no només seran “capaços” de trobar una solució al conflicte Catalunya-Estat espanyol sinó que seran “molt actius en donar la solució que mereixen els ciutadans de Catalunya i de la resta d’Espanya”. Ha afegit que presentaran aquesta solució davant dels que “ja és evident que havien d’aportar molt poc”.  Díaz, que s’ha mostrat “convençuda” que serà escollida secretària general, ha declarat que aquesta solució passa pel “diàleg, negociació i pacte” -que repeteix Iceta- i ha apel•lat a la creació de la comissió al Congrés que també reclamen des del PSC com a marc per trobar aquesta solució al debat territorial. Sobre les primàries i el pes que pot tenir el seu suport a Catalunya, Diaz ha dit que el vot “és lliure i no és ocult ni públic” i ha afegit: “Jo el vot que demano és el de l’esperança, no vull el de la rancúnia, vull el d’aquells que passin pàgina i que pensin en el futur”. Ha assegurat sentir que té “estima i suport de milers de companys al conjunt del territori”, també a Catalunya, ja que ha explicat que així ho ha pogut notar en les converses i trobades a distància que hi ha mantingut.  Díaz també s’ha referit al principi d’ordinalitat al finançament pel que aposta el PSC i ha contestat que la seva proposta és un model on es garanteixin els serveis públics al conjunt del territori i es tinguin en compte aspectes com la insularitat, el despoblament d’algunes zones, l’envelliment, la necessitat de major integració o cohesió a les aules o si hi ha més persones en situació de vulnerabilitat, entre d’altres. Ha afegit que tot això permetrà un nou model “que sigui just, que garanteixi la igualtat i permeti posar rumb definitivament a la recuperació”, al temps que ha dit que “tot és compatible”.   Pressupostos “infumables”  La candidata a liderar el PSOE també ha contestat diverses qüestions en clau estatal. En primer lloc, ha acusat el govern espanyol de “mentir” sobre la recuperació econòmica i de presentar uns pressupostos “infumables”, que “provoquen enfrontament” entre territoris i no responen a la recuperació de la que el govern espanyol “feia gala”. Ha afegit que els comptes estan “maquillats” i “disfressen el forat de la seguretat social amb el risc profund per al sistema de pensions”.  D’altra banda, ha acusat el portaveu del PP al Congrés, Fernando Hernando, de ser “irrespectuós” amb Andalusia i ha lamentat que “no és el primer cop que insulta als andalusos”, en al·lusió a les paraules del popular assegurant que hauria d’estar satisfeta perquè els pressupostos permetran que els nens andalusos deixin d’estudiar en barracots. “Malament anem si per defensar uns pressupostos s’ha d’insultar i humiliar un territori”, ha manifestat.  Per últim, ha demanat a la banda terrorista ETA que no només entregui les armes sinó que anunciï la “dissolució definitiva”, a banda de destacar la gestió feta per l’expresident del govern espanyol José Luis Rodríguez Zapatero i de l’exministre d’Interior Alfredo Pérez Rubalcaba.

Summary: Díaz (PSOE) promet ser “molt activa” en la cerca d’una “solució” per a Catalunya si surt escollida secretària general


La Mesa d'Edat ha donat el vistiplau a que els diputats que són a presó -Oriol Junqueras (ERC), Jordi Sánchez i Joaquim Forn (JxCAT)- deleguin el vot per a la sessió plenària de constitució del Parlament d'aquest dimecres, tot i la discrepància de Cs i PPC. Seguint les seves peticions, serà Marta Rovira qui exercirà el vot de Junqueras i Jordi Turull per Sánchez i Forn. El president de la Mesa d'Edat, Ernest Maragall, ha afirmat que la Mesa d'Edat considerava que concorria la causa d'incapacitat temporal perllongada establerta a l'article 93.2 del reglament i que s'havia de donar compliment al "principi democràtic fonamental d'exercici de participació política dels diputats electes". La líder del grup parlamentari de Cs, Inés Arrimadas, ha demanat la paraula per mostrar la seva oposició a aquesta decisió i demanar la reconsideració, que no ha estat acollida per la Mesa d'Edat. Des del PPC, Santi Rodríguez també s'hi ha mostrat en contra tot i no demanar cap acció i el president del grup parlamentari del PSC, Miquel Iceta, ha intervingut per mostrar-se a favor de la decisió per ser "la millor interpretació possible" de la interlocutòria del TS i l'informe dels lletrats.  Abans de l'inici de la votació per escollir la Mesa, Maragall ha explicat que s'acceptaven les delegacions de vot que havien sol·licitat els diputats a presó. Davant d'això, Arrimadas ha defensat que l'article 93 del reglament de la cambra catalana "fixa clarament" les causes que han de concórrer per delegar el vot, mencionant que són tenir una malaltia greu, un permís de maternitat o una incapacitat temporal. La líder de la formació taronja ha dit que el Parlament ha d'estar "al servei de tots els catalans" i ha considerat que iniciar la legislatura amb una decisió com aquesta era fer-ho "amb mal peu" i saltant-se el reglament.  De fet Arrimadas, ha retret també a Maragall que hagi fet un "míting d'ERC" en l'inici de la sessió plenària de constitució. "Si vostè ocupa un càrrec honorable, ni que sigui per un dia, és perquè és el diputat de més edat i això no el faculta per fer un míting", ha declarat.  A banda d'Arrimadas, Rodríguez ha volgut deixar constància que el PPC discrepa de la interpretació que ha fet la Mesa d'Edat del reglament i ha dit que la decisió "suposa de facto una ampliació dels supòsits de delegació de vot".  En canvi, Iceta ha expressat que el PSC estava a favor de la decisió presa per la Mesa d'Edat en ser la "millor interpretació possible" tant de la interlocutòria que va fer el TS com l'informe dels lletrats sobre aquesta qüestió.  Un cop finalitzades les intervencions, Maragall ha recordat que la Mesa d'Edat té atribuïdes les funcions d'ordenació i direcció de la sessió plenària de constitució i ha apuntat que el reglament "no preveu la possibilitat de demanar reconsideracions", motiu pel qual ha rebutjat la petició de Cs. "La Mesa confirma la decisió d'acceptar les sol·licituds de delegació de vot demanades", ha sentenciat.  En el seu informe, els lletrats van concloure que el reglament del Parlament no preveu el vot delegat per als vuit diputats electes de JxCAT i ERC que són en presó preventiva o a Brussel·les. Els serveis jurídics van considerar que entre les causes al reglament que preveuen la delegació de vot "no sembla que hi hagi cap que pogués justificar-la en aquests dos supòsits" i avisaven que la "incapacitat perllongada no pot ser extrapolada ni interpretada" a situacions que no facin referència a la incapacitat física i psíquica del diputat per assistir al Parlament".  En qualsevol cas, admetien que li pertoca a la Mesa d'Edat decidir finalment sobre la delegació del vot de la sessió constitutiva d'aquest dimecres i, en concret sobre els que estan a presó, els lletrats apuntaven que la interlocutòria del Suprem també posa sobre la taula una nova reforma del Reglament en un futur, "que suposi l'ampliació del concepte d'incapacitat (...) per encabir-hi una incapacitat 'legal'". Junts per Catalunya ja ha anunciat que no demanava el vot delegat dels diputats a Brusel·les perquè la majoria independentista a la Mesa estava garantida però que sí que ho farà un cop aquesta estigui constituïda formalment.  La sessió constitutiva s'ha celebrat amb l'absència dels tres diputats a presó i dels cinc que són a Brussel·les. Per expressar el seu suport, els seus grups han col·locat quatre llaços grocs als escons dels diputats i la bancada on hauria de seure el Govern estava buida, ja que va ser destituït pel govern espanyol. A més, s'ha col·locat un altre llaç groc a la tribuna.

Summary: La Mesa d'Edat permet el vot delegat de Junqueras, Sánchez i Forn tot i la protesta de Cs i PPC


El vicepresident primer del Parlament, Lluís Corominas, i la secretària quarta de la Mesa, Ramona Barrufet, han dit aquest divendres que la investigació del TSJC contra cinc membres de l'òrgan de govern de la cambra "no té sentit" i suposa una "humiliació". D'aquesta manera han volgut justificar la seva decisió de només respondre dues preguntes del seu advocat aquest divendres al matí, per tal d'evitar "interrogatoris constants" als membres del Parlament. A més, d'aquesta línia de defensa, no han descartat cap opció, fins i tot prendre accions legals contra la fiscalia per presentar la querella i contra el TSJC per admetre-la a tràmit i no arxivar una causa que, segons ells, vulnera la inviolabilitat parlamentària. En una compareixença conjunta amb els altres tres membres investigats, la presidenta Carme Forcadell, Anna Simó i Joan Josep Nuet, Corominas i Barrufet han defensat que la seva actitud és de defensa de la llibertat d'expressió i d'iniciativa dels parlamentaris i de la seva inviolabilitat. Per això, han corroborat les explicacions que Forcadell i Simó van donar al TSJC dilluns passat i han reiterat que permetre la votació d'una resolució sobre un referèndum unilateral, en el marc del debat de política general, era el seu deure, complia el reglament i "no vulnerava cap resolució del TC". Per això, ja han anunciat que els seus advocats recorreran "fins el final" per defensar la inviolabilitat. De fet, Corominas ha recordat que en cada pas del procés judicial han presentat recurs apel·lant a la inviolabilitat parlamentària. Per això, ha considerat que el TC ja va cometre un "primer error" en deduir testimoni quan l'estat li va demanar que aturés la votació. El segon error, segons ell, va ser que la fiscalia, "a instàncies del govern", presentés la querella, i el tercer error s'hauria comès quan el TSJC va admetre a tràmit la querella. Per això, abans d'admetre més preguntes a l'interrogatori, han volgut que la magistrada instructora, Maria Eugènia Alegret, resolgui les seves peticions d'arxivament invocant el principi d'inviolabilitat. La magistrada els ha respost que no és el moment processal oportú, perquè encara falten diligències d'investigació. Però, per a Corominas, això crea "indefensió i inseguretat jurídica" per als actes "presents i futurs" dels parlamentaris. "Vulnera els nostres drets, no ho podem admetre", ha afegit. De fet, per a ell, és una situació "anòmala" i "irregular" que uns diputats estiguin sotmesos a un procediment jurisdiccional per haver permès un debat, i més encara un procediment penal. Així, considera una "contradicció" que es facin diligències d'instrucció a l'espera de declarar la suposada inviolabilitat dels diputats. "O s'és inviolable o no se n'és", ha reafirmat. En aquest sentit, Corominas ha dit que "a diferència de la fiscalia", ells no tenen "matisos a l'hora de defensar la democràcia i els diputats", en referència al fet que inicialment el ministeri públic no va presentar querella contra Nuet perquè no és independentista. Per tot això, creu que "a qui s'haurien de demanar responsabilitats és a qui tot i conèixer aquesta garantia va deduir testimoni, va presentar querella, la va admetre i està instruint una causa penal". En aquest sentit, no ha descartat cap línia de defensa, i fins i tot prendre accions legals contra el ministeri públic, i "defensar el Parlament i la seva autonomia fins el final, davant dels que volen envair aquest espai i la separació de poders". "No ho posarem fàcil als que volen sotmetre el Parlament", ha afegit, "no hi ha cap tribunal amb jurisdicció sobre un debat parlamentari". Així, ha recordat que la inviolabilitat parlamentària té 500 anys d'història i que la "dignitat del Parlament està per sobre de tot". En tot cas, Corominas ha dit que no li agrada estar investigat penalment, però li "agrada ser a aquest costat, al de la llibertat d'expressió i la democràcia". "No som acusats de delictes habituals", ha dit. "Segur que estan més incòmodes a l'altre costat, al dels que volen retallar drets i substituir la voluntat del poble de Catalunya per la voluntat del govern espanyol", ha dit. Per la seva banda, Barrufet ha dit que "mai" s'hauria d'haver arribat a aquesta situació, ja que van emetre un vot en l'exercici de les seves funcions. A més, ha dit que no invoquen el principi d'inviolabilitat com a "privilegi, sinó com una garantia democràtica reconeguda internacionalment, que avala opinions i vots emesos". "Només la declaració per un fet penal ja vulnera aquesta inviolabilitat parlamentària", "el Parlament no pot ser interrogat", ha afegit. En aquest sentit, ha dit que es mantindran "ferms en la denúncia de la teranyina judicial teixida per aturar el debat sobiranista al Parlament". Sobre la diferència en la declaració de Forcadell i Simó amb la de Corominas i Barrufet, tots han volgut refermar que no són estratègies de defensa diferents, sinó que dilluns es van voler donar explicacions "breus" del que va passar en el debat de política general de l'octubre i ara s'ha volgut acabar amb la dinàmica "d'interrogatoris constants". Nuet no ha volgut avançar si el proper 12 de juny declararà davant de la magistrada o seguirà la mateixa línia que Barrufet i Corominas. De fet, aquest mateix divendres, Alegret ha traslladat a totes les parts el recurs interposat per Nuet contra la seva imputació.

Summary: Corominas i Barrufet rebutgen que el TSJC "humiliï" el Parlament i no descarten actuar contra la fiscalia


La líder de C's a Catalunya convida a PSOE i PP a la reflexió i avisa que voler terceres eleccions seria "una irresponsabilitat tremenda" ACN Santa Coloma de Gramenet.-"Era un pacte d'investidura i no ha sortit endavant, el pacte tenia un objectiu, no participarem de més investidures fallides". Són paraules de la presidenta del grup parlamentari de C's, Inés Arrimadas, aquest dissabte, l'endemà que el Congrés dels Diputats rebutgés en segona votació la candidatura de Mariano Rajoy a la presidenta del govern espanyol, amb els únics vots favorables de PP i C's. De fet, la dirigent de la formació taronja ha convidat socialistes i populars a fer "una reflexió" i ha afegit: "Si volen tirar endavant la situació, que comptin amb C's". En visitar la festa major de Santa Coloma de Gramenet, Arrimadas ha lamentat que Pedro Sánchez i Mariano Rajoy no s'hagin "obert al diàleg" i els ha recordat que "cal cedir". Al seu parer, la lectura més dolenta seria que PP i PSOE busquessin forçar unes terceres eleccions: "Em semblaria una irresponsabilitat tremenda".  Arrimadas ha assegurat que han fet "tot" el que estava a les seves mans per desencallar la investidura i en aquest sentit ha convidat "els vells partits" de PSOE i PP a "fer una reflexió important". De fet ha recordat a "la vella dreta i la vella esquerra" que en la nova etapa política a l'Estat s'ha de cedir. L'acord subscrit a darrera hora la setmana passada entre PP i C's era, tal com va deixar clar el seu líder Albert Rivera, "d'investidura". Després de les dues votacions d'aquesta setmana, "no ha sortit endavant". "No participarem de més investidures fallides, que facin una reflexió; si volen tirar endavant, comptes amb C's". Ara bé, per Arrimadas seria una "irresponsabilitat tremenda" que PP i PSOE busquessin forçar unes terceres eleccions.

Summary: Arrimadas: "No participarem de més investidures fallides"


Un home de 59 anys ha mort i una dona de 49 anys ha resultat ferida crítica en accidentar-se amb la moto a la C-32 a Sant Pere de Ribes (Garraf). L'avís de l'accident s'ha rebut a les 14.01 hores al quilòmetre 26 d'aquesta via en sentit Barcelona. Fins al lloc s'han desplaçat tres ambulàncies del Sistema d'Emergències Mèdiques (SEM), que no han pogut fer res per salvar la vida del motorista, un home de 59 anys que ha sortit de la via per causes que es desconeixen. L'altra persona que anava a la motocicleta és una dona de 49 anys que ha resultat ferida crítica i ha estat evacuada a l'Hospital de Bellvitge. Fins al lloc també s'han desplaçat sis patrulles dels Mossos d'Esquadra.

Summary: Un mort i una ferida crítica en un accident de moto a la C-32 a Sant Pere de Ribes


Les intenses pluges que han caigut aquest diumenge a la ciutat de Tarragona, amb registres d’uns 100 litres per metre quadrat, han tornat a afectar el barri del Port. Aquesta zona ja va acumular nombroses incidències dimarts passat arran d’una altra tempesta. Aquest dilluns la zona s’ha tornar a llevar amb locals, baixos, pàrquings i vehicles inundats, tot i que les afectacions han estat menors. La indignació entre els veïns va en augment i n’hi ha que es plantegen interposar una demanda col·lectiva contra l’Ajuntament per les deficiències del clavegueram. El temporal ha fet que el riu Francolí baixi més carregat que de costum i ha deixat incidències arreu del Camp de Tarragona.

Summary: Les pluges tornen a inundar el barri del Port de Tarragona i incrementen el cabal del riu Francolí


El diputat d'ERC al Congrés Gabriel Rufián ha matisat les declaracions del seu company Joan Tardà sobre la moció de censura i ha reptat Pedro Sánchez a negociar amb Oriol Junqueras a Estremera el vot favorable dels republicans a la moció. "Si Pedro Sánchez vol els vots d'ERC per a una moció de censura que vagi a Estremera a demanar-los darrere un vidre al seu president", ha sentenciat Rufián a través d'un missatge al seu compte de Twitter. El diputat republicà refreda així les paraules de Tardà, que divendres des dels passadissos del Parlament garantia el suport republicà a la moció de censura del PSOE a canvi de "corregir la catalanofòbia demostrada". Tardà recordava a Sánchez que acusar els independentistes de xenòfobs, titllar de "supremacista" el president Quim Torra  o plantejar un pacte alternatiu a Badalona és "preocupant i no es pot admetre".

Summary: Rufián: "Si Pedro Sánchez vol els vots d'ERC per a la moció que els demani a Junqueras a Estremera"